MONO ร่วงมาเกือบ 2 เดือน โบรกฯแนะ”ขาย”หลังการเติบโตรายได้ยังต่ำกว่าต้นทุน
MONO ร่วงมาเกือบ 2 เดือน โบรกฯแนะ"ขาย"หลังการเติบโตรายได้ยังต่ำกว่าต้นทุน
28 พ.ค. 2558

ผู้สื่อข่าวรายงานว่า บริษัท โมโน เทคโนโลยี จำกัด (มหาชน) หรือ MONO ณ เวลา 10.47 น.อยู่ที่ระดับ 3.32 บาท ลบ 0.14 บาท หรือ 4.05% ด้วยมูลค่าซื้อขาย 28.74 ล้านบาท ราคาหุ้นร่วงมาเกือบ 2 เดือน โดยนับตั้งแต่ยืนที่ระดับ 4.50 บาท เมื่อวันที่ 3 มี.ค.58 จนถึงล่าสุดหุ้นอ่อนตัวลงแล้ว 26.22%

บล.เมย์แบงก์ กิมเอ็ง(ประเทศไทย)ระบุในบทวิเคราะห์ฯวันนี้ (28 พ.ค.) ปรับลดคำแนะนำสำหรับหุ้น MONO จากเดิม”ซื้อ”เป็น”ขาย” หลังจากปรับลดประมาณการในปีนี้ของ MONO ลงมาอยู่ที่ 53 ล้านบาท พร้อมปรับราคาเหมาะสมอยู่ที่ 3.20 บาท จากเดิมที่ 5.80 บาท
แม้จะยังมีมุมมองเชิงบวกต่อช่องของ MONO ที่มีการนำซีรีย์และภาพยนตร์มาออกอากาศซึ่งมีความโดดเด่นแตกต่างจากคู่แข่ง ทำให้เรตติ้งสามารถเพิ่มขึ้นเด่นในช่วงที่ผ่านมา แต่อุตสาหกรรมที่ยังมีการแข่งขันสูงการเปลี่ยนผ่านเข้าสู่ทีวีดิจิตอลยังอยู่ในช่วงเริ่มต้น MONO ยังต้องเผชิญกับต้นทุนสำหรับคอนเทนต์ รวมถึงค่าใบอนุญาตทีวีดิจิตอล ในขณะที่รายได้ยังไม่เข้ามาอย่างเต็มที่ ทำให้การเติบโตของรายได้ยังอยู่ในระดับที่ต่ำกว่าต้นทุน การ Turnaround ของผลประกอบการของ MONO จึงเลื่อนออกไปจากที่ประเมิน
 